**Ministru kabineta noteikumu projekta “Noteikumi par numerācijas lietošanas tiesību ikgadējo valsts nodevu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Noteikumi par numerācijas lietošanas tiesību ikgadējo valsts nodevu” (turpmāk – Noteikumu projekts) izstrādāts, lai atbilstoši Ministru kabineta 2020.gada 26.maija sēdes protokollēmuma (prot.Nr.36, 25.§) 3.punktam noteiktu regulējumu, kas paredz ikgadējās valsts nodevas piemērošanu visai numerācijai, kas ir noteikta Ministru kabineta 2015.gada 3.jūnija noteikumos Nr.367 “Nacionālais numerācijas plāns” (turpmāk – Nacionālais numerācijas plāns), izņemot starptautiskajiem signalizācijas punktu kodiem, kas nav Latvijas Republikas nacionālais ierobežotais resurss. Noteikumu projekts stājas spēkā 2021.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2020.gada 26.maija sēdes protokollēmuma (prot.Nr.36, 25.§) 3.punkts, kas paredz Satiksmes ministrijai Eiropas Elektronisko sakaru kodeksa ieviešanas ietvaros sagatavot un līdz 2020.gada 21.decembrim noteiktā kārtībā iesniegt izskatīšanai Ministru kabinetā noteikumu projektu, kas paredz noteikt ikgadējās valsts nodevas par numerācijas lietošanas tiesībām – no 2021.gada 1.janvāra pakalpojuma numuriem un mašīna – mašīna sakaru (*M2M*, jeb *Machine to Machine communications* ar ko šeit saprot arī lietu interneta *IoT*, jeb *Internet of Things,* turpmāk abi kopā - *IoT/M2M*) numuriem un no 2022.gada 1.janvāra nacionālajiem numuriem (publiskā fiksētā telefonu tīkla numuriem un publiskā mobilā telefonu tīkla numuriem). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets 2020.gada 26.maija sēdē (prot.Nr.36, 25.§) atbalstīja Satiksmes ministrijas sagatavoto informatīvo ziņojumu “Par numerācijas resursu maksājumu un nepieciešamību iedalīt numerācijas resursus lietu internetam un mašīnas-mašīnas sakaru pakalpojumiem” (turpmāk – informatīvais ziņojums), kā arī lēma par piedāvātā risinājuma - noteikt ikgadējo valsts nodevu par numerācijas lietošanas tiesībām (turpmāk – Nodeva) - atbalstīšanu.Saskaņā ar Elektronisko sakaru likuma 58.panta pirmo daļu par numerācijas lietošanas tiesībām maksājama Nodeva, kuras likmes, maksāšanas kārtību un atvieglojumus nosaka Ministru kabinets. Elektronisko sakaru likuma 58.panta otrā daļa noteic, kā Nodevu ieskaita valsts budžetā, un no dotācijas no vispārējiem ieņēmumiem tiek nodrošināts finansējums elektronisko sakaru nozares politikas īstenošanai.Ministru kabineta 2009.gada 11.augusta noteikumu Nr.892 “Noteikumi par numerācijas lietošanas tiesību ikgadējo valsts nodevu” (turpmāk – Noteikumi Nr.892) 2.punkts noteic, ka Nodevu maksā elektronisko sakaru komersants, kuram ir piešķirtas vai piešķirtas un pagarinātas īso kodu lietošanas tiesības. Līdz ar to Nodeva līdz šim nav attiecināta uz visiem numuriem, kuri ir iekļauti Nacionālajā numerācijas plānā. Eiropas Parlamenta un Padomes 2002.gada 7.marta direktīvas 2002/20/EK par elektronisko komunikāciju tīklu un pakalpojumu atļaušanu (atļauju izsniegšanas direktīva) preambulas 32.apsvērumā un 13.pantā ir noteiktas dalībvalsts tiesības iekasēt maksu par radio frekvenču un numuru izmantošanu kā instrumentu, lai nodrošinātu šādu resursu optimālu izmantošanu. Saskaņā ar Eiropas Parlamenta un Padomes 2018.gada 11.decembra direktīvas Nr.2018/1972/ES par Eiropas Elektronisko sakaru kodeksa izveidi (turpmāk – Direktīva) 95.pantu dalībvalstis var ļaut valsts regulatīvajām vai citām kompetentajām iestādēm uzlikt tādu maksu par tiesībām izmantot numerācijas resursus, kas atspoguļo nepieciešamību nodrošināt minēto resursu optimālo izmantošanu. Saskaņā ar Elektronisko sakaru likuma 1.panta 16.punktu numuri ir ierobežotais resurss. Savukārt Elektronisko sakaru likuma 2.panta 5.punktā ir noteikts šī likuma mērķis - nodrošināt ierobežoto resursu racionālu un efektīvu izmantošanu. Attiecībā uz Nodevas ieviešanu ir četri būtiski iemesli, lai tā tiktu piemērota: - numerācijas resursu efektīvas un racionālas izmantošanas veicināšanai;- ārvalstu elektronisko sakaru komersantu intereses izmantot Latvijas Republikas numerācijas resursu kā bezmaksas resursu mazināšanai;- krāpniecības, izmantojot numerāciju, mazināšanai;- Latvijas Republikas numuru pārdošanas ārvalstīs mazināšanai.Ievērojot minēto, Ministru kabinets atbalstīja informatīvajā ziņojumā piedāvāto numerācijas resursu lietošanas regulējošo instrumentu – Nodevu.Nodevas ieviešana nodrošinās, ka elektronisko sakaru komersanti detalizētāk plānos numerācijas izmantošanu, atbilstošāk izvērtēs nepieciešamību pieprasīt jaunas numerācijas lietošanas atļaujas, tādējādi izmantojot numerācijas resursus pēc iespējas efektīvāk. Līdz 2020.gada 14.jūlijam numerācijas lietošanas tiesības ir piešķirtas 77,74% publisko mobilo telefonu tīklu numuriem, 27,43% publisko fiksēto telefonu tīklu numuriem, 0,97% bezmaksas izsaukuma pakalpojuma numuriem, 0,25% dalītās samaksas pakalpojuma numuriem, 0,88% papildu samaksas pakalpojuma numuriem un 6,4% citu veidu pakalpojumu numuriem. Elektronisko sakaru likuma 57.panta pirmā daļa noteic, ka, mainot elektronisko sakaru komersantu, pēc galalietotāja pieprasījuma tiek nodrošināta iespēja saglabāt tā lietošanā nodoto numuru. Jāatzīmē, ka numuri izmantojami tikai Nacionālajā numerācijas plānā noteiktajiem mērķiem. Lai atvieglotu un padarītu saprotamāku kārtību, kādā elektronisko sakaru komersanti maksā Nodevu, Noteikumu projektā ir noteikts, ka Nodevu maksā tas elektronisko sakaru komersants, uz kura publisko elektronisko sakaru tīklu tiek pārvietots konkrētais numurs. Galalietotājs tam lietošanā nodoto numuru var pārvietot neierobežotu reižu skaitu un uz nenoteiktu laiku uz cita elektronisko sakaru komersanta publisko elektronisko sakaru tīklu. Tas nozīmē, ka numuri var tikt pārvietoti uz cita elektronisko sakaru komersanta publisko elektronisko sakaru tīklu gan uz īsu laiku (piemēram, daži mēneši), gan uz ilgu laiku (piemēram, vairākiem gadiem). Šajā gadījumā Sabiedrisko pakalpojumu regulēšanas komisijas (turpmāk – Regulators) piešķirtās numerācijas lietošanas tiesības saglabājas tam elektronisko sakaru komersantam, kuram Regulators tās ir piešķīris, savukārt elektronisko sakaru pakalpojumu nodrošina tas elektronisko sakaru komersants uz kura publisko elektronisko sakaru tīklu ir pārvietots attiecīgais numurs.Elektronisko sakaru likuma (ESL) 1.panta 32.punkts nosaka terminu - numura saglabāšanas pakalpojums, definējot to kā pakalpojumu, kas dod iespēju galalietotājam neatkarīgi no elektronisko sakaru komersanta saglabāt tam lietošanā nodoto numuru, pie kam nenosakot kādus ierobežojumus elektronisko sakaru komersanta jeb pakalpojuma sniedzēja maiņas skaitam. Lai nodrošinātu saglabāto numuru aprites uzskaiti, elektronisko sakaru komersantam saskaņā ar ESL 19.panta pirmās daļas 14.punktu Ministru kabineta noteiktajā kārtībā ir pienākums nodrošināt valsts akciju sabiedrību "Elektroniskie sakari" ar informāciju par tiem galalietotāja lietošanā nodotajiem numuriem, kurus galalietotājs ir saglabājis, saņemot numura saglabāšanas pakalpojumu. Galalietotājam lietošanā piešķirtā numura saglabāšanas pakalpojuma regulējums ir noteikts Regulatora padomes 2015.gada 3.decembra lēmumā Nr.1/19 “Numura saglabāšanas pakalpojuma nodrošināšanas noteikumi”.Vienlaikus skaidrojam, ka saskaņā ar ESL 47.panta pirmo daļu Regulators nosaka kārtību, kādā tiek veikta numerācijas lietošanas tiesību piešķiršana, pagarināšana, anulēšana un tālāknodošana. Šeit atzīmējams, ka tieši tālāknodošana ir saistīta ar numerācijas lietošanas tiesību tālāknodošanu, ko elektronisko sakaru komersants var veikt vienu reizi, pie kam nododot lietošanas tiesības Regulatora padomes 2015.gada 3.dembra lēmuma Nr.1/18 “Noteikumi par numerācijas lietošanas tiesībām” noteiktajā kārtībā un saskaņā ar šī lēmuma 35.punktu komersants var tālāk nodot citam komersantam Regulatora piešķirtās numerācijas lietošanas tiesības uz numuriem, kas nav nodoti lietošanā galalietotājiem.Ievērojot minēto regulējumu, secināms, ka numura saglabāšanas pakalpojums un numerācijas lietošanas tiesību tālāknodošana ir divi dažādi procesi, kas vērsti uz dažādu mērķu sasniegšanu un minētais regulējums neparedz numura saglabāšanas pakalpojuma ietvaros tālāk nodot numerācijas lietošanas tiesības.Informāciju par numuriem Ministru kabineta noteiktajā kārtībā nodrošina valsts akciju sabiedrība “Elektroniskie sakari”, uzturot numerācijas datubāzi, tostarp informāciju par tiem galalietotāja lietošanā nodotajiem numuriem, kurus galalietotājs ir saglabājis, saņemot numura saglabāšanas pakalpojumu.Noteikumu projektā ir saglabāta Nodevas aprēķināšanas un maksāšanas kārtība, kāda ir noteikta Noteikumos Nr.892, saglabājot pamatlikmi, kas izriet no koncepcijas “Ikgadējā valsts nodeva par radiofrekvenču spektra un numerācijas resursu lietošanas tiesībām” (apstiprināta ar Ministru kabineta 2006.gada 25.jūlija rīkojumu Nr. 562 “[Par koncepciju “Ikgadējā valsts nodeva par radiofrekvenču spektra un numerācijas resursu lietošanas tiesībām”](http://likumi.lv/ta/id/140713-par-koncepciju-ikgadeja-valsts-nodeva-par-radiofrekvencu-spektra-un-numeracijas-resursu-lietosanas-tiesibam-)”) (turpmāk – Koncepcija) 4.4.apakšnodaļā minētās bāzes likmes 2.varianta (0,17 *euro*). Līdz ar to ar Noteikumu projektā paredzētais Nodevas apmērs ir neliels, kas pēc būtības nevar ietekmēt elektronisko sakaru pakalpojumu tarifus. Tabulā “Prognozējamie Nodevas maksājumi” ir indikatīvi prognozētais Nodevas apmērs 2021. un 2022.gadā 15 lielākajiem elektronisko sakaru komersantiem, ņemot vērā esošo piešķirto numerācijas apjomu un Nodevas apmēru par publiskā fiksētā telefonu tīkla numuru un publiskā mobilā telefonu tīkla numuru 0,04 *euro* gadā un par pakalpojumu numuru 2,40 *euro* gadā. Minētajā tabulā nav iekļauta informācija par Nodevas apmēru *IoT/M2M* numuriem, kurai, saskaņā ar informatīvo ziņojumu, atkarībā no ciparu skaita numurā, jābūt 2 – 4 reizes zemākai par publiskā fiksētā telefonu tīkla numuru un publiskā mobilā telefonu tīkla numuru Nodevu (attiecīgi 0,02 *euro* un 0,01 *euro* gadā par vienu numuru).Nodevas lielums - 0,04 *euro* gadā par publiskā fiksētā telefonu tīkla numuru un publiskā mobilā telefonu tīkla numuru joprojām būs mazākais starp Baltijas valstīm (Igaunijas Republikā – 0,35 *euro*, Lietuvas Republikā – 0,07 *euro*). Kopējais piedāvātās Nodevas apjoms gadā sastādīs tikai aptuveni 0,1% no visu Latvijas Republikas elektronisko sakaru komersantu apgrozījuma gadā. Atzīmējams, ka prognozētais Nodevas apmērs ir tikai indikatīvs, jo sagaidāms, ka elektronisko sakaru komersanti kritiskāk izvērtēs jau piešķirtās numerācijas izmantošanas efektivitāti. Līdz ar to elektronisko sakaru komersants varēs atteikties no neefektīvi izmantotajām numerācijas lietošanas tiesībām, tādejādi samazinot Nodevas maksas apmēru. “Indikatīvie Nodevas maksājumi, neskaitot īsos kodus, īsos numurus un *IoT/M2M* numurus”\*

|  |  |  |  |  |  |  |
| --- | --- | --- | --- | --- | --- | --- |
| Nr.p.k. | Elektronisko sakaru komersants | Maksājumi par nacionāliem numuriem, no 01.01.2021.(pakalpojumu numuri), EUR | Maksājumi par identifikācijas kodiem, no 01.01.2021. EUR | Maksājumi kopā par nacionāliem numuriem un identifikācijas kodiem, no 01.01.2021. (2+3), EUR | Maksājumi par nacionāliem numuriem, no 01.01.2022. (publisko fiksēto un publisko mobilo telefonu tīklu numuri), EUR | Maksājumi kopā par nacionāliem numuriem un identifikācijas kodiem, no 01.01.2022. (4+5), EUR |
|  | 1 | 2 | 3 | 4 | 5 | 6 |
| 1 | SIA "Nord Connect" | 122 400 | 12 | 122 412 | 400 | 122 812 |
| 2 | SIA "Tele2" | 768 | 12 240 | 13 008 | 103 220 | 116 228 |
| 3 | SIA "Latvijas Mobilais Telefons" | 526 | 12 528 | 13 054 | 102 960 | 116 014 |
| 4 | SIA "Tet" | 40 032 | 612 | 40 644 | 72 772 | 113 416 |
| 5 | SIA "BITE Latvija" | 24 | 336 | 360 | 68 588 | 68 948 |
| 6 | ĀKF "Voxbone SA Latvijas filiāle" | 0 | 264 | 264 | 44 000 | 44 264 |
| 7 | SIA "NGU" | 24 000 | 0 | 24 000 | 80 | 24 080 |
| 8 | SIA "Radio Telecommunications Network" | 6 000 | 0 | 6 000 | 1 600 | 7 600 |
| 9 | SIA "CSC TELECOM" | 2 198 | 24 | 2 222 | 3 704 | 5 926 |
| 10 | SIA "Tele0" | 4 560 | 36 | 4 596 | 288 | 4 884 |
| 11 | SIA "Baltcom" | 288 | 24 | 312 | 3 948 | 4 260 |
| 12 | AS "Telekom Baltija" | 82 | 264 | 346 | 3 632 | 3 978 |
| 13 | SIA "ECO Networks" | 2 729 | 12 | 2 741 | 600 | 3 341 |
| 14 | SIA "Fixed Lines" | 10 | 0 | 10 | 3 268 | 3 278 |
| 15 | SIA "Telegrupa Baltijā" | 271 | 120 | 391 | 2 700 | 3 091 |
| 16 | Pārējie komersanti kopā | 571 | 744 | 1 315 | 8 928 | 10 243 |
|   | KOPĀ: | 204 458 | 27 216 | 231 674 | 420 688 | 652 362 |

\* Elektronisko sakaru komersanti, kuriem piešķirts lielākais numuru skaits uz 2020.gada 14.jūliju (detalizētāku prognozi skatīt pielikumā). Nodevas apmēru veido pamatkoeficients piešķirtajam numerācijas resursam reizināts ar pamatlikmi *euro*, kā to paredz Koncepcija. Saskaņā ar Koncepcijas 4.4.apakšnodaļā noteikto pamatkoeficientus un pamatlikmes var pārskatīt, kas jau ir veikts ar Ministru kabineta 2015.gada 24.februāra noteikumiem Nr.98 “Grozījumi Ministru kabineta 2009.gada 11.augusta noteikumos Nr.892 “[Noteikumi par numerācijas lietošanas tiesību ikgadējo valsts nodevu](https://likumi.lv/ta/id/196081-noteikumi-par-numeracijas-lietosanas-tiesibu-ikgadejo-valsts-nodevu)”, lai veicinātu elektronisko sakaru nozares turpmāko attīstību operatoru izvēles pakalpojumu sniegšanā, kā arī uzziņu dienestu pakalpojumu sniegšanā. Lai veicinātu elektronisko sakaru pakalpojumu attīstību un to pieprasījumu, arī Noteikumu projekta ietvarā ir pārskatīti minētie rādītāji un noteikti mazāki kā Noteikumos Nr.892, tādējādi līdzsvarojot Nodevas ietekmi uz elektronisko sakaru komersanta maksājumiem un Nodevas ieviešanas sagaidāmo rezultātu.Noteikumu projekts paredz atvieglojumus, piemēram, atbrīvojumu no Nodevas maksāšanas elektronisko sakaru komersantam, ja tas numerācijas lietošanas tiesības ir ieguvis izsolē, tādejādi jau samaksājot par šo tiesību iegūšanu. Uz Noteikumu projekta izstrādes brīdi nevienam elektronisko sakaru komersantam nav piešķirtas numerācijas lietošanas tiesības, kas iegūtas izsolē. Tāpat Noteikumu projekts paredz atvieglojumu, ka no Nodevas maksājumiem uz sešiem mēnešiem par neizmantotajiem numuriem ir atbrīvots elektronisko sakaru komersants, kuram numerācijas lietošanas tiesības ir piešķirtas pēc Regulatora iniciatīvas, tas ir, gadījumos, kad Regulators, anulējot numerācijas lietošanas tiesības, konstatē, ka kādu no nacionālajiem numuriem izmanto numura saglabāšanas pakalpojuma kārtībā cita elektronisko sakaru komersanta publisko elektronisko sakaru tīklā. Elektronisko sakaru komersanti maksā Nodevu reizi ceturksnī, līdz ar to iepriekšminētais elektronisko sakaru komersants ir atbrīvots no diviem maksājumiem. Seši mēneši ir vērtējams kā pietiekams laika periods, lai elektronisko sakaru komersants varētu saplānot savu darbību saistībā ar piešķirtajām numerācijas lietošanas tiesībām – tās izmantot vai atteikties no tām. Noteikumu projekts paredz, ka Nodeva nav jāmaksā par starptautiskajiem signalizācijas punktu kodiem, jo šis resurss nav Latvijas Republikas ierobežotais resurss. Noteikumu projekts atbilstoši Ministru kabineta 2020.gada 26.maija sēdes protokollēmuma (prot. Nr.36, 25.§) 2.punktam paredz, ka no 2021.gada 1.janvāra Nodevu piemēro pakalpojuma numuriem un IoT/M2M numuriem, bet no 2022.gada 1.janvāra - nacionālajiem numuriem (publiskā fiksētā telefonu tīkla numuriem un publiskā mobilā telefonu tīkla numuriem). No informatīvā ziņojuma izriet, ka Nodeva ir jāievieš visai numerācijai, kas ir noteikta Nacionālajā numerācijas plānā, izņemot starptautiskajiem signalizācijas punktu kodiem, kas nav Latvijas Republikas nacionālais ierobežotais resurss. Līdz ar to Noteikumu projektā ir jāparedz, ka no 2021.gada 1.janvāra Nodevu piemēro arī identifikācijas kodiem, izņemot starptautiskajiem signalizācijas punktu kodiem.Saskaņā ar Ministru kabineta 2009.gada 3.februāra noteikumu Nr.108 “Normatīvo aktu projektu sagatavošanas noteikumi” 140.punktu grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma. Šādā gadījumā sagatavo jaunu noteikumu projektu. Ņemot vērā to, ka grozījumi pārsniegtu pusi no Noteikumu Nr.892 normu apjoma, Satiksmes ministrija sagatavoja Noteikumu projektu. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Sabiedrisko pakalpojumu regulēšanas komisija. |
| 4. | Cita informācija | Satiksmes ministrija, izpildot Ministru kabineta 2020.gada 26.maija sēdes protokollēmuma (prot. Nr.36, 25.§) 2.punktu, ar Satiksmes ministrijas 2020.gada 27.maija vēstuli Nr.10-01/1984 ir nosūtījusi Vides aizsardzības un reģionālās attīstības ministrijai priekšlikumus par nepieciešamajiem grozījumiem Nacionālajā numerācijas plānā, paredzot numerācijas iedalīšanu IoT/M2M numuriem. Valsts sekretāru 2020.gada 16.jūlijā sanāksmē ir izsludināts Vides aizsardzības un reģionālās attīstības ministrijas sagatavotais Ministru kabineta noteikumu projekts “Grozījumi Ministru kabineta 2015.gada 30.jūnija noteikumos Nr.367 “Nacionālais numerācijas plāns”” (VSS-591). Ministru kabineta noteikumu projekts “Grozījumi Ministru kabineta 2015. gada 30. jūnija noteikumos Nr.367 “Nacionālais numerācijas plāns”” iesniegts Valsts kancelejā ar Vides aizsardzības un reģionālās attīstības ministrijas 2020.gada 15.oktobra vēstuli Nr.1-14/9189 un atbalstīts Valsts sekretāru 2020.gada 29.oktobra sanāksmē (prot.Nr.43, 30.§). |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 56 elektronisko sakaru komersanti, kas pakalpojumu sniegšanai ar Regulatora padomes lēmumu ir saņēmuši numerācijas lietošanas tiesības.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā paredzētais Nodevas apjoms ir nebūtisks (par galalietotāja lietošanā astoņu zīmju numuru tikai 0.04 *euro* gadā), līdz ar to tam nav ietekmes uz tautsaimniecību un administratīvo slogu. Savukārt administratīvais slogs numerācijas administrēšanas procesā, kas no noteikumu projekta regulējuma izriet elektronisko sakaru komersantiem, valsts akciju sabiedrībai “Elektroniskie sakari” un Regulatoram, ir nebūtisks tā apsvēruma dēļ, ka administrēšanas procesu pilnībā nodrošina procesā iesaistītās informācijas sistēmas (Numerācijas datubāze un Elektroniskās deklarēšanas sistēma). |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2020. gads | Turpmākie trīs gadi (*euro*) |
| 2021. gads | 2022. gads | 2023.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 163000 | 76740 | 163000 | 417 360 | 353 360 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 163000 | 76740 | 163000 | 417 360 | 353 360 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 100 000 | 100 000 |
| 2.1. valsts pamatbudžets | 0 | 0 | 0 | 0 | 0 | 100 000 | 100 000 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 163000 | 76740 | 163000 | 317 360 | 253 360 |
| 3.1. valsts pamatbudžets | 0 | 0 | 163000 | 76740 | 163000 | 317 360 | 253 360 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Elektronisko sakaru likuma 58.panta otrā daļa noteic, ka Nodevu ieskaita valsts budžetā, un no dotācijas no vispārējiem ieņēmumiem tiek nodrošināts finansējums elektronisko sakaru nozares politikas īstenošanai. Ievērojot minēto regulējumu, kā arī Noteikumu projekta būtību, kas nosaka, ka Nodeva ir maksājama par visiem numuriem, kuru lietošanas tiesības ir iekļauti Nacionālajā numerācijas plānā. Katrs konkrētais elektronisko sakaru komersants maksā Nodevu par katru numuru no brīža, kad Regulators tam ir piešķīris numura lietošanas tiesības konkrētam elektronisko sakaru komersantam. Ievērojot, ka daļai numuru Nodeva plānota no 2021.gada 1.janvāra, bet visiem numuriem no 2022.gada 1.janvāra, secināms, ka šajos gados valsts budžetā tiks iemaksāti papildu finanšu līdzekļi, kuru apmērs provizoriski ir prognozēts ievērojot šobrīd komersantiem piešķirto numuru skaitu un ievērojot Regulatora normatīvos aktus, kas paredz nosacījumus, kā elektronisko sakaru komersants var atteikties no piešķirtajām numerācijas tiesībām, kuru aktīvāku izmantošanu varētu motivēt arī ar Noteikumu projektu paredzētā Nodeva. Tā kā minētā Elektronisko sakaru likuma 58.panta otrā daļa paredz, ka finansējumu no Nodevas var novirzīt elektronisko sakaru nozares politikas īstenošanai un Eiropas Parlamenta un Padomes direktīva (ES) 2018/1972 par Eiropas Elektronisko sakaru kodeksa izveidi[[1]](#footnote-1) (turpmāk - Eiropas Elektronisko sakaru kodekss) paredz Eiropas Savienības dalībvalstīm pienākumu līdz 2023.gada 21.decembrim veikt elektronisko sakaru tīklu ģeogrāfisko apsekošanu (kartēšanu) un nodrošināt informācijas atjaunināšanu ne retāk kā reizi trijos gados. Ģeogrāfiskās informācijas sistēmas datus paredzēts izmantot elektronisko sakaru politikas izstrādē, valsts atbalsta pasākumu noteikšanā un īstenošanā, elektronisko sakaru universālā pakalpojuma ģeogrāfiskās pieejamības monitorēšanā, kā arī informācijas nodrošināšanai sabiedrībai par platjoslas pakalpojumu pieejamību. Vienlaikus Eiropas Elektronisko sakaru kodekss izvirza vairākus nosacījumus apsekojuma veikšanai un iegūto datu izmantošanai, proti, ģeogrāfiskajā apsekojumā savāktajai informācijai jābūt regulāri atjaunotai, pietiekami augstā detalizācijas līmenī, ietverot ziņas par pakalpojuma kvalitāti un tās parametriem. Eiropas Elektronisko sakaru kodekss arī paredz, ka dalībvalstis, izmantojot apkopotos datus, dara pieejamus informācijas rīkus, kas galalietotājiem dod iespēju noteikt savienojamības pieejamību tādā detalizācijas pakāpē, kas ir noderīga, lai palīdzētu izvēlēties operatoru vai pakalpojumu sniedzēju.Lai nodrošinātu Eiropas Elektronisko sakaru kodeksa minēto prasību un to būtu iespējams nodrošināt, nepieciešams papildu finansējums, ko iespējams nodrošināt palielinot dotāciju no vispārējiem ieņēmumiem un izdevumiem Satiksmes ministrijas budžeta programmā 97.00.00 “Nozaru vadība un politikas plānošana” 2022.gadā – 100 000 euro, 2023.gadā – 100 000 euro. Minētie līdzekļi tiks izlietoti Ministru kabineta 2003.gada 29.aprīļa noteikumu Nr.242 “Satiksmes ministrijas nolikums” 5.2.4 apakšpunktā Satiksmes ministrijai noteiktās funkcijas - izveidot platjoslas pieejamības ģeogrāfiskās informācijas sistēmu, izpildei. Tā kā minētā tiesību norma satur arī norādi, ka Satiksmes ministrijai ir tiesības normatīvajos aktos noteiktajā kārtībā deleģēt platjoslas pieejamības ģeogrāfiskās informācijas sistēmas izveidi un darbības nodrošināšanu valsts akciju sabiedrībai "Elektroniskie sakari", noslēdzot deleģēšanas līgumu, tad deleģēšanas process ir uzsākts un tā ietvaros tiks izstrādāta platjoslas pieejamības ģeogrāfiskās informācijas sistēmas tehniskā specifikācija, kuras īstenošana jāuzsāk izveidojot informācijas sistēmas moduļus pieejamā finansējuma ietvaros, kas turpmāk plānots no Nodevas. Turpmākajos gados informācijas sistēma būs jāattīsta, bet detalizētāks finansējuma izlietojums šobrīd nav nosakāms, tas būs atkarīgs no informācijas sistēmas tehniskās specifikācijas, kuru jāizstrādā līdz 2020.gada 16.decembrim. Ģeogrāfiskās informācijas izveides, attīstības un uzturēšanas mērķiem 2022. un 2023.gadā gadā indikatīvi plānotie līdzekļi paredzēti precēm un pakalpojumiem 71 648 *euro* apmērā un atlīdzībai 28 352 *euro*. Atlīdzību plānots izlietot piemaksu noteikšanai ministrijas Sakaru departamenta nodarbinātajiem elektronisko sakaru nozares politikas īstenošanai. Departamentā nodarbināti ir 11 ierēdņi un vidējā atlīdzība ir 1590 euro ( augstākā mēnešalga ir departamenta direktoram 2264 *euro* un zemākā mēnešalga ir vecākajam referentam 1190 *euro* pirms nodokļu nomaksas). Tā kā Satiksmes ministrija (elektronisko sakaru nozarē) regulāri saskaras ar grūtībām piesaistīt un noturēt zinošus speciālistus ar izglītību, zināšanām un pieredzi informācijas un komunikācijas tehnoloģiju jomā (IKT), nekonkurētspējīgā atalgojuma dēļ, piemaksu noteikšana vadošajiem speciālistiem dotu iespēju ieinteresēt speciālistus neaiziet strādāt uz privāto sektoru. Piemaksas ir rēķinātas vidēji 2-3 speciālistiem 3-6 mēnešu periodā gada laikā, kur maksimālais piemaksas apmērs ir līdz 40% no mēnešalgas. Finansējums, kas plānots precēm un pakalpojumiem nodrošinās ģeogrāfiskās informācijas sistēmas funkcionalitāti ar iespējām nodrošināt vairāku veidu kartes, kā arī ērti mērogojamu dažādu karšu slāņu attēlojuma iegūšanu un meklēšanas iespējas, tāpat sistēmai jānodrošina iespēja Satiksmes ministrijai un Regulatoram pieslēgties no darbstacijām (Desktop) tieši pie datu bāzes aktuālo un vēsturisko datu aplūkošanai, kā arī ierobežotas pieejas informācijas iegūšanai, kas nozīmē apkopoto datu par elektronisko sakaru pakalpojumiem apstrādi un ģeokodēšanu, kopumā nodrošinot informāciju atbilstoši Eiropas Elektronisko komunikāciju regulatoru iestādes (BEREC) vadlīnijām[[2]](#footnote-2). Plānots, ka sistēmai jānodrošina šādu datu apkopošana un aktualizēšana:* 1. Dati par fiksēto un mobilo interneta piekļuves elektronisko sakaru pakalpojumu pieejamību un pakalpojumu kvalitāti adrešu līmenī, datus piesaistot Valsts zemes dienesta adrešu reģistram:
		1. informācija par fiksētā interneta piekļuves pakalpojuma pieejamību:
			1. fiksēto elektronisko sakaru operatoru identificējoša informācija;
			2. elektronisko sakaru operatoru pakalpojumus raksturojoša informācija:
			3. pieslēguma adresi raksturojoša ģeogrāfiskā informācija (tai skaitā arī adreses koordinātas Latvijas ģeodēzisko koordinātu sistēmā LKS-92 );
			4. pakalpojumu sniegšanai galalietotājiem izmantotās tehnoloģijas;
			5. galalietotājiem pieejamais pieslēguma ātrums.
		2. informācija par mobilā interneta piekļuves pakalpojuma pieejamību:
			1. mobilo elektronisko sakaru operatoru raksturojoša informācija;
			2. mobilo sakaru operatoru pakalpojumus raksturojoša informācija:
				1. mobilo sakaru tīkla bāzes staciju atrašanās vietas punktu koordinātas Latvijas ģeodēzisko koordinātu sistēmā LKS-92;
				2. pieslēguma nodrošināšanai izmantotās mobilo sakaru tehnoloģijas;
				3. pieslēguma nodrošināšanai izmantotās radiofrekvenču spektra joslas;
				4. galalietotājiem pieejamais pieslēguma ātrums;
				5. bāzes stacijas pieslēgums optiskajam tīklam.
			3. Mobilo sakaru pārklājuma kvalitātes modelēšanas rezultāti 100x100m vai 1 x 1 km režģī (ja ir piešķirts finansējums šādu datu radīšanai):
			4. Mobilo sakaru pārklājumu raksturojoša ģeogrāfiskā informācija, izmantojot 100x100m vai 1 x 1 km režģi.

Sistēmas veiktspējas nodrošināšanai ir jāveic gan programmēšanas darbi, gan administrēšanas darbi, kā arī jānodrošina sistēmas izveidei un uzturēšanai nepieciešamās licences, ja tādas nepieciešamas, drošības aizsardzībai nepieciešamie risinājumi (ugunsmūris), jāiegādājas nepieciešamā fiziskā infrastruktūra (serveri, datu glabātuves, tīkla iekārtas (komutatori, maršrutētāji u.c.). Finansējuma detalizācija izrietēs no tehniskās specifikācijas, kura, kā jau minēts, paredzēta izstrādāt līdz 2020.gada 16.decembrim. Papildus norādām, ka, ja ģeogrāfiskās informācijas sistēmas uzturēšanai pēc tās ieviešanas nebūs nepieciešams viss paredzētais finansējums, tas var tikt izlietots citiem mērķiem, kas ir saskaņā ar Elektronisko sakaru likuma 58.panta otro daļu. Anotācijas III.sadaļā norādītie prognozētie ieņēmumi 2021.gadā 76 740 *euro*, 2022.gadā 417 360 *euro* un 2023.gadā 353 360 *euro* apmērā ir plānoti ņemot vērā Regulatora informāciju, kas balstīta uz iepriekšējo gadu numerācijas tiesību piešķiršanas un atpakaļatdošanas vai anulēšanas statistiku, tomēr tie, vēršot uz nākotni, kad numerācijai tiks piemērota Nodevas ieņēmumi, norādīti zemāki par prognozētajiem maksimālajiem ieņēmumiem, kas iekļauti anotācijas pielikumā, jo, kā jau iepriekš minēts, var sagaidīt, ka elektronisko sakaru komersanti pēc Nodevas ieviešanas ļoti kritiski izvērtēs jau piešķirtās numerācijas resursa izmantošanas efektivitāti, potenciāli atsakoties no neefektīvi izmantotajiem numerācijas resursiem, kas samazinātu iekasētās Nodevas apmēru. Ievērojot minēto, dotācija no vispārējiem ieņēmumiem un izdevumiem ir aprēķināta piesardzīgi un nākamo ikgadējo budžetu izstrādes laikā prognozes tiks aktualizētas atbilstoši situācijai.  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | Lietošanai piešķiro publiskā telefona tīkla numuru, īso kodu un īso numuru izmaiņu prognoze 2021. - 2023.gadam (pielikums):Operatora izvēles pakalpojumu kodi (3 un 4 cipari). Pēdējo trīs gadu laikā ir būtiski samazinājies pieprasījums pēc operatora izvēles pakalpojuma kodiem, kuri tiek lietoti vienīgi publiskajā fiksētajā telefonu tīklā. Pieprasījuma samazinājums ir skaidrojams ar to, ka ir samazinājies publiskā fiksētā telefonu tīklu galalietotāju skaits, kā arī ir parādījušās citas tehnoloģiskās platformas balss pakalpojumu sniegšanai. Operatora izvēles pakalpojuma kodus pārsvarā izmanto juridiskās personas. Tiek prognozēts, ka elektronisko sakaru komersanti pakāpeniski atteiksies no šiem kodiem. Plānotais operatora izvēles pakalpojuma kodu samazinājums ir no pieciem kodiem 2020.gadā līdz trim kodiem 2023.gadā.Operatoru pakalpojumu numuri (3, 4 un 5 cipari). Ņemot vērā, ka Nodevu operatoru pakalpojumu numuriem tiek plānots samazināt, ir prognozējams, ka pieaugs pieprasījums pēc operatoru pakalpojumu numuriem, tas ir, pēc 4 ciparu operatoru pakalpojumu numuriem. Savukārt, pieprasījums pēc 3 un 5 ciparu operatoru pakalpojumu numuriem paliks nemainīgs, jo 3 ciparu operatoru pakalpojumu numuriem joprojām paliks vislielākā Nodeva, bet 5 ciparu operatoru pakalpojumu numuri nav pieprasīti, neskatoties uz šobrīd jau tā zemo Nodevu. Uzziņu dienestu pakalpojuma numuri (4 un 5 cipari). Informāciju, kuru sniedz uzziņu dienesti, tagad ir viegli atrodama internetā. Līdz ar to tiek prognozēts, ka elektronisko sakaru komersanti pakāpeniski atteiksies no šiem numuriem (4 cipari). Plānotais uzziņu dienestu pakalpojumu numuru (4 cipari) samazinājums ir no pieciem numuriem 2020.gadā līdz trim numuriem 2023.gadā. Uzziņu dienestu pakalpojuma numuri (5 cipari) patlaban nav piešķirti nevienam elektronisko sakaru komersantam. Gadījumā, ja līdz 2022.gadam nebūs pieprasījums pēc uzziņu dienestu pakalpojuma numuriem “1184X”, tad varētu lemt par šo īso numuru izslēgšanu no Nacionālā numerācijas plāna.Nacionālie signalizācijas punktu kodi. Nacionālie signalizācijas punktu kodi tiek pielietoti telefonu tīkla centrālēs, ja tiek izmantota signalizācija sistēma Nr.7 (SS7). Pēdējos gados pieprasījums pēc nacionālajiem signalizācijas punktu kodiem publiskajos mobilajos elektronisko sakaru tīklos ir samazinājies. No 2017.gada ir piešķirti trīs nacionālie signalizācijas punktu kodi. Ņemot vērā, ka elektronisko sakaru komersanti pāriet uz citiem signalizācijas veidiem (piemēram, SIP protokolu) un notiek modernizācijas procesi elektronisko sakaru tīklos, tiek prognozēts, ka elektronisko sakaru komersanti pakāpeniski atteiksies no nacionālajiem signalizācijas punktu kodiem no 2088 kodiem 2020.gadā līdz 120 kodiem 2023.gadā.Publiskā mobilā telefonu tīkla kodi.Publiskā mobilā telefonu tīkla kods identificē elektronisko sakaru komersanta publiskā mobilā telefonu tīklu. Publiskā mobilā telefonu tīkla kods papildus var tikt izmantots pie pārejas uz 5G elektronisko sakaru tīkliem, kā arī atbilstoši starptautiskajiem pētījumiem var tikt piešķirts lieliem privātiem tīkliem (piemēram, ostas, lidostas, lielas ražotnes). Tāpēc tiek prognozēts, ka nākamo trīs gadu laikā palielināsies pieprasījums pēc publiskā mobilā telefonu tīkla kodiem no deviņiem kodiem 2020.gadā līdz 12 kodiem 2023.gadā.Datu pārraides tīklu identifikācijas kodi. Netiek prognozēts, ka pieprasījums pēc datu pārraides tīklu identifikācijas kodiem samazināsies vai palielināsies turpmākajos trīs gados.Bezmaksas izsaukuma pakalpojuma numuri. Bezmaksas izsaukuma pakalpojuma numuri ir viens no numerācijas veidiem, kuri tiek eksportēti un izmantoti ārpus Latvijas Republikas teritorijas, galvenokārt izmantošanai ārpus Eiropas Ekonomikas zonas. Ļoti bieži uz šiem numuriem nevar veikt izsaukumus no Latvijas Republikas publiskā elektronisko sakaru tīkla numuriem. Tomēr daļa no šiem numuriem tiek izmantota balss telefonijas pakalpojumiem, kuri tiek sniegti Latvijas Republikas teritorijā. Pēc Nodevas ieviešanas ir prognozējams, ka nākamo trīs gadu laikā elektronisko sakaru komersanti atteiksies no bezmaksas izsaukuma pakalpojuma numuriem no 9792 numuriem 2020.gadā līdz 3000 numuriem 2023.gadā. Dalītās samaksas pakalpojuma numuri. Dalītās samaksas pakalpojuma numuri arī ir viens no numerācijas veidiem, kuri tiek eksportēti un izmantoti ārpus Latvijas Republikas teritorijas, galvenokārt ārpus Eiropas Ekonomiskas zonas. Lielākoties uz šiem numuriem nevar veikt izsaukumus no Latvijas Republikas publiskā elektronisko sakaru tīkla numuriem. Daļa no šiem numuriem bieži vien tiek izmantota krāpniecībā, izmantojot numerāciju. Ir ļoti maz gadījumu, kad šie numuri tiek izmantoti elektronisko sakaru pakalpojumu sniegšanai Latvijas Republikas teritorijā. Pēc Nodevas ieviešanas tiek prognozēts, ka elektronisko sakaru komersanti atteiksies no dalītās samaksas pakalpojuma numuriem no 2500 numuriem 2020.gadā līdz 300 numuriem 2023.gadā.Papildu samaksas pakalpojuma numuri. Liela daļa no papildu samaksas pakalpojuma numuriem ir eksportēti ārpus Latvijas Republikas teritorijas un tiek izmantoti krāpniecībā, izmantojot numerāciju. Daļa tiek izmantota elektronisko sakaru pakalpojumiem ar paaugstinātu tarifu (piemēram, balsošana pa telefonu), kuri tiek sniegti Latvijas Republikas teritorijā. Pēc Nodevas ieviešanas tiek prognozēts, ka elektronisko skaru komersanti atteiksies no papildu samaksas pakalpojuma numuriem no 8852 numuriem 2020.gadā līdz 5000 numuriem 2023.gadā.Citu veidu pakalpojuma numuri. Liela daļa no citu veidu pakalpojuma numuriem ir eksportēti ārpus Latvijas Republikas teritorijas un tiek izmantoti krāpniecībā, izmantojot numerāciju. Praktiski uz šiem numuriem nevar veikt izsaukumus no Latvijas Republikas publiskā elektronisko sakaru tīkla numuriem. Daļa no citu veidu pakalpojuma numuriem tiek izmantota piekļuvei dažādām aplikācijām balss telefonijas nodrošināšanai izmantojot interneta protokola balss pārraides (VoIP) tehnoloģijas, kā arī citiem pakalpojumiem. Ļoti bieži uz citu veidu pakalpojuma numuriem nevar piezvanīt no Latvijas Republikas publiskā elektronisko sakaru tīkla numuriem. Pēc Nodevas ieviešanas tiek prognozēts, ka elektronisko skaru komersanti atteiksies no citu veidu pakalpojuma numuriem no 64 047 numuriem 2020.gadā līdz 5000 numuriem 2023.gadā.Publiskā fiksētā telefonu tīkla numuri. Nodevu par publiskā fiksētā telefonu tīkla numuriem ir plānots ieviest no 2022.gada. Laika periodā līdz 2022.gadam elektronisko sakaru komersanti varēs efektivizēt tiem iepriekš piešķirto numerācijas lietošanas tiesību izmantošanu pēc ģeogrāfiskās numerācijas atcelšanas Latvijas Republikas teritorijas un nepieciešamības gadījumā atteikties no neizmantotās numerācijas. Vienlaicīgi jāņem vērā, ka pēdējos gados pieprasījums pēc balss telefonijas pakalpojumiem publiskā fiksētā telefonu tīklā pakāpeniski samazinās un daļa no numuriem tiks atbrīvota. Pēc Nodevas ieviešanas tiek prognozēts, ka elektronisko skaru komersanti pakāpeniski atteiksies no publiskā fiksētā telefonu tīkla numuriem no 2 743 200 numuriem 2020.gadā līdz 1 000 000 numuriem 2023.gadā.Publiskā mobilā telefonu tīkla numuri. Mobilā telefonu tīkla operatoriem ir piešķirti vairāk nekā 77% no visiem publiskā mobilā telefona tīkla numuriem. Šī tendence turpina palielināties. Līdz ar to nākotnē var rasties nepieciešamība atvērt jaunu publiskā mobilā telefona tīkla numuru indeksu Nacionālajā numerācijas plānā. Šobrīd publiskā mobilā telefonu tīkla numurus izmanto ne tikai balss telefonijas pakalpojumu nodrošināšanai, bet arī IoT/M2M pakalpojumiem. Ņemot vērā straujo IoT/M2M pakalpojumu attīstību un to, ka Nacionālajā numerācijas plānā ir atvērts jauns diapazons IoT/M2M pakalpojumiem, Nodeva par IoT/M2M numuriem ir paredzēta no 2 līdz 4 reizēm zemāka nekā par mobilā telefonu tīkla numuriem. Līdz ar to mobilo telefonu tīklu operatoriem būs stimuls pārtraukt publiskā mobilā telefonu tīkla numuru izmantošanu IoT/M2M pakalpojumiem. Neskatoties uz to, ka nav plānots uzlikt saistības operatoriem pārvietot esošos pieslēgumus no mobilā telefonu tīkla numuriem uz IoT/M2M numuriem, ir prognozēts, ka Nodevas starpības dēļ daļa no publiskā mobilā telefonu tīkla numuriem, kas tiek izmantoti IoT/M2M pakalpojumiem, tiks pārvietoti brīvprātīgi uz IoT/M2M numuriem. Līdz ar to nebūs nepieciešamība tuvākajā laikā atvērt jaunu publiskā mobilā telefona tīkla numuru indeksu Nacionālajā numerācijas plānā. Nodevu par publiskā mobilā telefona tīkla numuriem ir plānots ieviest no 2022.gada. Pēc Nodevas ieviešanas tiek prognozēts, ka elektronisko skaru komersanti pakāpeniski atteiksies no publiskā mobilā telefona tīkla numuriem no 7 774 000 numuriem 2020.gadā līdz 7 000 000 numuriem 2023.gadā.Starpierīču saziņas numuri mašīna-mašīna sakariem (IoT/M2M numuri) 8 cipari un 12 cipari. Tas ir jauns numerācijas veids, kas strauji attīstās visā pasaulē. Jāņem vērā, ka saskaņā ar Direktīvas prasībām 12 ciparu numuri ir paredzēti lietošanai ne tikai Latvijas Republikas teritorijā, bet arī eksteritoriālai lietošanai ārpus Latvijas Republikas teritorijas, proti, Eiropas Ekonomiskas zonas dalībvalstīs. Tiek prognozēts, ka IoT/M2M numuru lietošanas tiesību apjoms palielināsies līdz 20 000 numuriem (8 cipari) 2023.gadā un līdz 300 000 numuriem (12 cipari) 2023.gadā. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta izstrādes procesā 2020. gada 3.augustā ievietots Satiksmes ministrijas tīmekļa vietnē: <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti>  |
| 3. | Sabiedrības līdzdalības rezultāti | Sabiedrības līdzdarbības ietvaros saņemts Latvijas Informācijas un komunikācijas tehnoloģijas asociācijas 2020.gada 17.augusta atzinums Nr.2020/08-07, kurā lūgts saglabāt esošo valsts nodevas piemērošanas apjomu, proti, tikai īsajiem kodiem. Ievērojot, ka izteiktais priekšlikums ir pretrunā Ministru kabineta 2020.gada 26.maija sēdes protokollēmuma (prot. Nr.36, 25.§) 3.punktam, kas paredz izstrādāt regulējumu ikgadējās valsts nodevas piemērošanai visai numerācijai, kas ir noteikta Nacionālajā numerācijas plānā, priekšlikums nav ņemts vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts akciju sabiedrība “Elektroniskie sakari”, Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. |
| 3. | Cita informācija | Nav. |

Satiksmes ministrs T. Linkaits

 Vīza:

 valsts sekretāre I.Stepanova

Bankoviča, 67028111

Dace.Bankovica@sam.gov.lv

1. https://eur-lex.europa.eu/legal-content/LV/TXT/?uri=CELEX:32018L1972 [↑](#footnote-ref-1)
2. <https://berec.europa.eu/eng/document_register/subject_matter/berec/regulatory_best_practices/guidelines/9027-berec-guidelines-to-assist-nras-on-the-consistent-application-of-geographical-surveys-of-network-deployments> [↑](#footnote-ref-2)